STYRELSESRÅDET Udvidelse af Den Europæiske Union: EIB's bistand inden tiltrædelsen (98/C 116/09)

1. På mødet i januar 1997 opfordrede Rådet (økonomi- og finansministrene) EIB til at fortsætte sin långivning uden for Unionen og fastlagde bl.a. et nyt rammebeløb for Bankens aktivitet i Central- og Østeuropa på 3 520 mio. ECU for en treårsperiode. Samtidig opfordrede det Banken til at foreslå en betydelig ordning for bistand inden tiltrædelsen med henblik på forelæggelse for styrelsesrådet senere i år. I Rådets konklusioner, der henvises til i præamblen til Rådets afgørelse af 14. april 1997 om Fællesskabets garantiordninger (1) (som danner grundlaget for de regionale rammebeløb i styrelsesrådets udlånsbemyndigelser), hedder det: »Medlemsstaterne og Kommissionen erklærer enstemmigt deres støtte til, at der oprettes en førtiltrædelsesstøttefacilitet af en anselig størrelse. De opfordrer EIB til senere på året at foreslå styrelsesrådet en sådan facilitet. Faciliteten skal træde i kraft så snart som muligt i lyset af kommende tiltrædelser. Faciliteten skal godkendes i henhold til artikel 18 i EIB's vedtægter og skal ikke være dækket af nogen garanti via Fællesskabernes budget eller fra medlemsstaterne«.

2. Denne afgørelse blev meddelt Banken ved brev af 15. april 1997 fra Rådet til formanden for Banken og ligger til grund for styrelsesrådets enstemmige beslutning om på forslag fra bestyrelsen og i overensstemmelse med vedtægternes artikel 18, stk. 1, andet afsnit, at bemyndige Banken til at yde lån i Central- og Østeuropa, Middelhavslandene, Asien og Latinamerika samt Sydafrika.

3. I overensstemmelse med konklusioner af regeringskonferencen, Rådets ovennævnte afgørelse og konklusioner af Det Europæiske Råds møde i Amsterdam foreslår bestyrelsen, at styrelsesrådet med hjemmel i vedtægternes artikel 18, stk. 1, andet afsnit, bemyndigheder Banken til at oprette en ordning for bistand inden tiltrædelsen i overensstemmelse med Rådets opfordring, således at Banken kan yde et passende bidrag til den økonomiske integration af dels de lande i Central- og Østeuropa, der har ansøgt om medlemskab, dels Cypern.

4. Der afsættes indtil 3,5 mia. ECU til perioden frem til den 31. januar 2000. Det udgør en fordobling af den løbende bemyndigelse for samme periode og anses for tilstrækkeligt til at dække Bankens øgede aktivitet med henblik på tiltrædelsen i samtlige ansøgerlande i perioden. Beløbet afspejler såvel de pågældende landes behov og absorbtionsevne som Bankens kapacitet.

5. Ordningen skal udelukkende anvendes til finansiering af projekter, der opfylder Bankens sædvanlige finansieringskriterier, især bestemmelserne om sikkerhed. Banken administrerer ordningen sammen med den løbende bemyndigelse til fordel for de central- og østeuropæiske lande og påser derved, at enhver diskrimination mellem ansøgerlandene undgås. Al ikke-statslig långivning baseres på projekternes og den tilbudte sikkerheds kvalitet.

6. Ordningen og udlånsbemyndigelsen skal anvendes til at lette og fremskynde udviklingen i samtlige sektorer, som Banken normalt kan fremme, især vigtige målområder for Den Europæiske Unions politik. Hovedvægten skal lægges på integrationsfremmende projekter og projekter, der letter tilpasningen til den gældende fællesskabsret (især med hensyn til miljøbeskyttelse), i forbindelse med bl.a. udbygning af transport-, telekommunikations- og energinet (især transeuropæiske net), styrkelse af industriens konkurrenceevne og regionudvikling. Banken skal fortsat anlægge en projektorienteret holdning og tage hensyn til den prioritering, som Det Europæiske Råd har anlagt i de tiltrædelsespartnerskabsaftaler, der er under udformning med hvert ansøgerland. Banken skal arbejde nært sammen med Europa-Kommissionen med henblik på opnåelse af den størst mulige synergi med Fællesskabernes vigtigste finansieringsordning for området, nemlig Phare-programmet og EIB's lån. Desuden skal Banken i fornødent omfang samarbejde med andre internationale finansieringsinstitutioner samt bilaterale, nationale eller internationale banker og derved ligeledes tage skyldigt hensyn til adgangen til privat kapital og andre finansieringskilder.

I overensstemmelse med Bankens generelle politik skal projekterne dels opfylde Bankens sædvanlige finansieringskriterier, især for så vidt angår deres økonomiske, tekniske og finansielle aspekter, dels indeholde passende bestemmelser (f.eks. med hensyn til prisstrukturer, projektledelse, finansiel styring og tilsyn), der gør det muligt at forbedre investeringens resultater og sikre deres bæredygtighed.

7. Lånene inden for rammerne af denne ordning ydes på Bankens egen risiko og indregnes ikke i det vejledende loft over långivningen i tredjelande på 10 %. Beslutningen herom er vedlagt.

(1) Rådets afgørelse 97/256/EF af 14. april 1997 om en fællesskabsgaranti til Den Europæiske Investeringsbank mod tab i forbindelse med lån til projekter uden for Fællesskabet (de central- og østeuropæiske lande, Middelhavslandene, landene i Asien og Latinamerika samt Sydafrika).

BILAG

STYRELSESRÅDETS BESLUTNING Udvidelse af Den Europæiske Union: EIB's bistand inden tiltrædelsen (Beslutning af 28. januar 1998)

STYRELSESRÅDET HAR -

med enstemmighed, på forslag fra bestyrelsen i overensstemmelse med vedtægternes artikel 18, stk. 1, andet afsnit, og

ud fra følgende betragtninger:

Rådet for Den Europæiske Union har ved brev fra sin formand af 15. april 1997 opfordret Banken til at foreslå en betydelig ordning for bistand inden tiltrædelsen;

ved Rådets afgørelse 97/256/EF af 14. april 1997 erklærede medlemsstaterne og Europa-Kommissionen enstemmigt deres støtte til, at der oprettes en betydelig ordning for bistand inden tiltrædelsen, der skal træde i kraft hurtigst muligt i lyset af den kommende tiltrædelse;

denne ordning skal sætte Banken i stand til at fortsætte og øge sin støtte til ansøgerlandenes bestræbelser i retning af EU-medlemskab;

denne opgave er i tråd med Bankens formål som Den Europæiske Unions finansieringsinstitution og er allerede blevet vel løst i forbindelse med tidligere udvidelser -

TRUFFET FØLGENDE BESLUTNING:

1. Banken bemyndiges til at yde lån af egne midler i de lande i Central- og Østeuropa, der har ansøgt om medlemskab af Den Europæiske Union, samt i Cypern.

Lånene skal anvendes til at lette og fremskynde udviklingen i samtlige sektorer, som Banken normalt kan fremme, især vigtige målområder for Den Europæiske Unions politik. Hovedvægten skal lægges på integrationsfremmende projekter og projekter, der letter tilpasningen til den gældende fællesskabsret (især med hensyn til miljøbeskyttelse), i forbindelse med bl.a. udbygning af transport-, telekommunikations- og energinet (især transeuropæiske net), styrkelse af industriens konkurrenceevne og regionudvikling.

Banken skal fortsat anlægge en projektorienteret holdning og tage hensyn til den prioritering, som Det Europæiske Råd har anlagt i de tiltrædelsespartnerskabsaftaler, der er under udformning med hvert ansøgerland. Banken skal arbejde nært sammen med Europa-Kommissionen med henblik på opnåelse af den størst mulige synergi med Fællesskabernes vigtigste finansieringsordninger for området, nemlig Phare-programmet og EIB's lån. Desuden skal Banken i fornødent omfang samarbejde med andre internationale finansieringsinstitutioner samt bilaterale, nationale eller internationale banker og derved ligeledes tage skyldigt hensyn til adgangen til privat kapital og andre finansieringskilder.

I overensstemmelse med Bankens generelle politik skal projekterne dels opfylde Bankens sændvanlige finansieringskriterier, især for så vidt angår deres økonomiske, tekniske og finansielle aspekter, dels indeholde passende bestemmelser (f.eks. med hensyn til prisstrukturer, projektledelse, finansiel styring og tilsyn), der gør det muligt at forbedre investeringernes resultater og sikre deres bæredygtighed.

Der afsættes indtil 3,5 mia. ECU til perioden frem til den 31. januar 2000, der falder sammen med den løbende bemyndigelses gyldighedsperiode. Sammen med den løbende bemyndigelse vil denne ordning sætte Banken i stand til at fremme prioriterede investeringer, der opfylder Bankens kriterier ifølge vedtægternes artikel 18, især om sikkerhedsstillelse, dels i samtlige ansøgerlande i Central- og Østeuropa, dels i Cypern.

2. Lånene inden for rammerne af denne ordning ydes på Bankens egen risiko og indregnes ikke i det vejledende loft over långivningen i tredjelande på 10 %.

3. De projekter, der tænkes finansieret ifølge denne bemyndigelse, skal godkendes af bestyrelsen.

4. Formanden for Banken meddeler Rådet for Den Europæiske Union og formanden for Europa-Kommissionen denne beslutning, førstnævnte som svar på dets brev af 15. april 1997.